A Bizottság 2786/98/EK rendelete
(1998. december 22.)
a 70/524/EGK tanácsi irányelv 9i. cikke (1) bekezdésében említett adalékanyagok engedélyezési időtartamának módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2785/98/EK irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 9j. és 3. cikkére,
mivel a 70/524/EGK irányelv előírja, hogy a tudományos és műszaki ismeretek fejlődésének figyelembevételével új adalékanyagok vagy adalékanyagok új alkalmazásai engedélyezhetők;
mivel új adalékanyagokra vagy adalékanyagok új alkalmazásaira ideiglenes engedély öt évre adható; ha azok takarmánybeli megengedett szintje nem káros az emberek vagy az állatok egészségére, illetve a környezetre, és nem károsítja a fogyasztót az állati termékek jellemzőinek megváltoztatásával, továbbá ha jelenléte a takarmányban ellenőrizhető, és ésszerűen feltételezhető a rendelkezésre álló eredmények alapján, hogy takarmányba keverése esetén előnyös hatást fejt ki a takarmány jellemzőire vagy az állattenyésztésre;
mivel a 70/524/EGK irányelv 9i. cikkének (1) bekezdésében említett és ezen irányelv B. mellékletének III. fejezetébe áthelyezett nemzeti szinten 1998. november 30-ig ideiglenesen engedélyezhető különféle adalékanyagokkal kapcsolatos kutatások még nem fejeződtek be; mivel ennélfogva ezen anyagok engedélyének időtartamát meghatározott időre meg kell hosszabbítani;
mivel a Bizottság konzultált a Takarmányozási Tudományos Bizottsággal ezen rendelet mellékletében felsorolt antibiotikumok és kokcidiosztatikumok engedélyezéséről; mivel ez a bizottság véleményt adott ki ezen anyagok hatékonyságáról, biztonságosságáról és ellenőrizhetőségéről;
mivel az ezen rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
A 70/524/EGK irányelv B. mellékletének III. fejezete ezen rendelet mellékletének megfelelően módosul.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1998. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. december 22-én.